Эркка Вестерлунд

**Эркка Вестерлунд** (; 30 март 1957 йыл) — Финляндияның профессиональ хоккейсыһы һәм тренер. 2017 йылдың 24 мартынан — 2018 йылдың 4 апреленә тиклем Өфөнөң Континенталь хоккей лигаһында сығыш яһаған «Салауат Юлаев» хоккей клубының баш тренеры.

## Хоккейсы карьераһы
Эркка Вестерлунд «Лукко» хоккей клубының йәштәр составы өсөн 1973/74 йылдар миҙгелендә бер-нисә уйын үткәрә. Профессиональ кимәлдә Финляндияның беренсе дивизионында ике миҙгел үткәреп өлгөрә.

## Тренер карьераһы
1981 йылда Эркка Вестерлунд ЮИП хоккей клубын уйнаусы тренер булараҡ етәкләй. 1985 йылда ЮИП Финляндияның иң юғары лигаһына күтәрелә.

1985/86 йылдар миҙгеленән алып Эррка Финляндияның икенсе йыйылма командаһында баш тренерҙың ярҙамсыһы була башлай. 1988 йылда ул клубтан китә һәм бер миҙгелгә Финляндия йәштәр йыйылма командаһын етәкләй. Шунда улар турнирҙы алтынсы урында тамамлайҙар.

1989 йылдан алып ике миҙгел «Лукко» командаһының баш тренеры була. Биш миҙгел дауамында тәнәфестән һуң, Вестерлунд 1997 йылғы юниорҙар араһында Европа чемпионатында Финляндия йыйылма командаһын етәкләй. Шунда уның командаһы, биш уйындың дүртәүһендә еңеп, алтын миҙалдарға эйә була.

Киләһе миҙгелдә Эркка «ХИФК» командаһына баш тренер булып бара һәм тәүге миҙгелдә үк Финляндия чемпионатының алтын миҙалдарын яулай. Ә Эркка Вестерлунд миҙгелдең иң яҡшы тренеры тип таныла.

1998/1999 йылдар миҙгелендә «ХИФК» Вестерлунд етәкселегендә көмөш миҙалдар яулауға өлгәшә.

1999 йылда Эркка «Йокерит» хоккей клубын етәкләй һәм шулай уҡ тәүге миҙгелдә Финляндия чемпионатының финалына етә. Яңы клубтағы икенсе миҙгелдән һуң Эркка Финляндия йәштәр йыйылма командаһын яңынан етәкләй һәм ике йыл рәттән донъя чемпионатының бронза миҙалдарын яулай.

2003/2004 йылдар миҙгелендә ул Финляндияның төп йыйылма командаһында баш тренерҙың ассистенты булып донъя чемпионатына һәм донъя кубогына барып ҡайта.

2004/2005 йылдар миҙгеленән алып Эркка Вестерлунд бар ерҙә лә баш тренер булараҡ ҡына эшләй. 2005 йылда тәү тапҡыр Финляндия йыйылма командаһын етәкләй. Ә киләһе йылда ул Ҡышҡы Олимпия уйындарының финалына етеп, донъя чемпионатында бронза миҙалдарын яулай.

2007 йылғы Рәсәйҙәге донъя чемпионатында Финляндия командаһы Эррка Вестерлунд менән ҙур турнирҙарҙа өсөнсөгә миҙалдарға лайыҡ булалар.

2010/11 йылдар миҙгеле барышында Эркка «Йокерит» командаһында Ханну Йортикканы алмаштыра. 2012 йылға тиклем ул шунда баш тренер була.

2013/2014 йылдар миҙгелендә Эркка Финляндия йыйылма командаһын яңынан етәкләй. 2014 йылғы Рәсәйҙәге ҡышҡы Олимпия уйындарында хужалар командаһын сирекфиналда еңеп ҡалдырып бронза миҙалдарын яулай. Ә Белоруссияла үткән донъя чемпионатында финалға етеп көмөш миҙалдар яулайҙар.

### КХЛ-да карьераһы
2014 йылда Континенталь хоккей лигаһына Финляндиянан «Йокерит» керә. Уның баш тренеры итеп Эркка Вестерлунд ҡуйыла. Яңы команда лиганың көнбайыш конференцияһында дүртенсе урында, бишенсе урындан 19 мәрәй айырмала урынлаша.

Гагарин кубогы өсөн плей-оффта Эркка командаһы тәүге раундта Минскиҙан «Динамо» хоккей клубын үтеп китә, ә артабан ЦСКА-ға отола.

Киләһе миҙгелдә «Йокерит» конференцияла икенсе урынды яулай һәм үҙенең Бобров дивизионын еңә. Ә плей-оффта иһә «Йокерит» Түбәнге Новгородтан «Торпедо» хоккей клубына конференциялар сирекфиналында 2:4 иҫәбе менән отола. Алдан уҡ билдәле инде, Эркка Вестерлунд миҙгел тамамланғас команданан китә.

2016 йылдың яҙында Эркка Вестерлунд Минскиҙан «Динамо» һәм «Цюрих» командалары менән килешеүҙәр алып бара. Әммә 2016/2017 йылдар миҙгелен ул тулыһынса ҡалдыра. Шул миҙгелдә Өфөнән «Салауат Юлаев» хоккей клубы плей-оффта тәүге раундта уҡ төшөп ҡала һәм тренерҙарын алмаштырырға була. 2017 йылдың 24 мартында бер ҡасан да Финляндиянан башҡа ерҙә эшләмәгән Эркка 2011 йылғы Гагарин кубогын еңеүселәрҙе етәкләй. Шулай уҡ уның улы Томас командала видеотренер ролен башҡара. 2017 йылдың 23 декабрендә Вестерлунд «Себер» командаһына ҡаршы уйында судьялар менән бәхәсләшер өсөн боҙға төшә һәм шуның өсөн уйын аҙағына тиклем штраф ала, команда баш тренерһыҙ ҡалғас дүрт гол керетә һәм еңеү яулай. Эркка КХЛ бөтә йондоҙҙар уйынында Чернышёв дивизионын етәкләргә тейеш була. Әммә аҙаҡтан ул йондоҙҙар уйынында ҡатнашыуҙан баш тарта. «Салауат Юлаев» 2010 йылдан алып тәүгегә Чернышёв дивизионында беренсе урынды яулай. Гагарин кубогы өсөн плей-оффта конференция сирекфиналында Вестерлунд хоккейсылары «Авангард» командаһын серияла 4-3 иҫәбе менән ота, ә конференция ярымфиналында шул уҡ иҫәп менән «Трактор» хоккейсыларына еңеләләр. 

Клуб етәкселеге баш тренер менән килешеүҙе дауам итергә өмөтләнә ине. Әммә 4 апрелдә клуб рәсми сайтында баш тренер менән хушлашыуы тураһына хәбәр итә. Айырылышуҙың төп сәбәбе — Эркка үҙенә эш хаҡының арттырыуын һорай, клуб етәкселеге быға ҡаршы була.

## Тренер статистикаһы
: *Был таблицала баш тренер булған саҡ<br />Бында КХЛ клубтары ғына<br />Һуңғы яңыртыу 2019 йылдың 1 авгусында*

## Башҡа эш төрҙәре
2007 йылда Эркка Вестерлунд Виерумякила Финляндия спорт институтына генераль директор һәм ректор урынына килә. Ике йыл эсендә ул үҙенең кафедраһын аса һәм фин хоккейын үҫтереү буйынса йөҙҙән артыҡ фән эштәре һәм программалар яһай.

Шулай уҡ, ул 1991 йылдан 2010 йылға тиклем Финляндия хоккей ассоциацияһы структураһында төрлө вазифаларҙы башҡара.

1991—1997 йылдарҙа Эркка үҫешеү буйынса директор булып эшләй. 1998—2008 йылдарҙа Халыҡ-ара хоккей федерацияһының тренерҙар комитетының ағзаһы була.

2001—2003 йылдарҙа Финляндия тренерҙары ассоциацияһының рәйесе вазифаһын яулай. Ә 2007—2010 йылдарҙа Финляндия хоккей ассоциацияһында тренерҙар комитеты рәйесе була.

2016 йылда Рәсәйҙә үткән донъя чемпионаты ваҡытында ХАХФ халыҡ-ара тренерҙар симпозиумында сығыш яһай.

2019 йылдың авгусында Эркка Финляндиянан ТПС хоккей клубының идаралағына инә.

## Ҡаҙаныштары
Тренер булараҡ:
* Юниорҙар араһында Европа чемпионы — 1997.
* Финляндия чемпионы һәм «Иң яҡшы тренер» исеме — 1997/98
* Финляндия чемпионатының көмөш миҙалын яулаусы — 1998/99, 1999/00
* Йәштәр араһында донъя чемпионатының бронза миҙалын яулаусы — 2002, 2003.
* Донъя кубогының финалсыһы — 2004.
* Олимпия уйындарының көмөш миҙалын яулаусы — 2006.
* Донъя чемпионатының бронза миҙалын яулаусы — 2006.
* Донъя чемпионатының көмөш миҙалын яулаусы — 2007, 2014.
* Финляндия хоккейының Дан залына индерелә — 2008/09.
* Олимпия уйындарының бронза миҙалын яулаусы — 2014.

## Шәхси тормошо
Эркка Тарья исемле ҡатыны менән бергә Никлас һәм Томас улдарын һәм Даниэла ҡыҙҙарын үҫтерҙе. Никлас менән Томас та хоккей менән профессиональ кимәлдә шөғөлләнде. Томас, уйынсы карьераһын тамамлағас, атаһы менән бергә видеотренер булып йөрөй.

## Иҫкәрмәләр

## Һылтанмалар
* Тренер статистикаһы
* Эркка Вестерлунд профиле Sports.ru сайтында